รัฐบาลไทย-ข่าวทำเนียบรัฐบาล-องคมนตรี ตรวจเยี่ยม รพร.จอมบึง จ.ราชบุรี พัฒนาระบบดูแลผู้ป่วยถึงชุมชน และเป็นต้นแบบด้านการดูแลสิ่งแวดล้อม
วันพุธที่ 18 พฤษภาคม 2565
องคมนตรี ตรวจเยี่ยม รพร.จอมบึง จ.ราชบุรี พัฒนาระบบดูแลผู้ป่วยถึงชุมชน และเป็นต้นแบบด้านการดูแลสิ่งแวดล้อม
องคมนตรี ในฐานะประธานกรรมการมูลนิธิโรงพยาบาลสมเด็จพระยุพราช ตรวจเยี่ยมให้กําลังใจและติดตามความก้าวหน้าการพัฒนางานของโรงพยาบาลสมเด็จพระยุพราชจอมบึง จังหวัดราชบุรี ซึ่งเป็นโรงพยาบาลชุมชนต้นแบบด้านการดูแลสิ่งแวดล้อม มีการพัฒนางานทั้งการแพทย์แผนไทย
องคมนตรี ในฐานะประธานกรรมการมูลนิธิโรงพยาบาลสมเด็จพระยุพราช ตรวจเยี่ยมให้กําลังใจและติดตามความก้าวหน้าการพัฒนางานของโรงพยาบาลสมเด็จพระยุพราชจอมบึง จังหวัดราชบุรี ซึ่งเป็นโรงพยาบาลชุมชนต้นแบบด้านการดูแลสิ่งแวดล้อม มีการพัฒนางานทั้งการแพทย์แผนไทย ดูแลผู้ป่วยจิตเวช ผู้พิการ และบริการรถเคลื่อนที่โรคหลอดเลือดสมองเฉียบพลัน (Mobile Stroke Unit) ดูแลผู้ป่วยถึงระดับชุมชน
วันนี้ (18 พฤษภาคม 2565) ที่โรงพยาบาลสมเด็จพระยุพราชจอมบึง จังหวัดราชบุรี ศาสตราจารย์เกียรติคุณนายแพทย์เกษม วัฒนชัย องคมนตรี ประธานกรรมการมูลนิธิโรงพยาบาลสมเด็จพระยุพราช พร้อมด้วยนายแพทย์โสภณ เมฆธน ผู้ช่วยรัฐมนตรีประจํากระทรวงสาธารณสุข นายแพทย์ธนรักษ์ ผลิพัฒน์ ผู้ตรวจราชการกระทรวงสาธารณสุข เขตสุขภาพที่ 5 และหน่วยงานที่เกี่ยวข้อง ตรวจเยี่ยมให้กําลังใจการปฏิบัติงานและติดตามความก้าวหน้าการพัฒนางานสําคัญของโรงพยาบาล พร้อมมอบโล่ประกาศเกียรติคุณแก่ผู้ทําคุณประโยชน์ต่อโรงพยาบาลและมูลนิธิโรงพยาบาลสมเด็จพระยุพราช สาขาจอมบึง มอบถุงพระราชทานเพื่อนําไปมอบให้กับผู้ป่วยที่มารับบริการ และเยี่ยมชมการพัฒนางานในชุมชน
นายแพทย์โสภณ เมฆธน ผู้ช่วยรัฐมนตรีประจํากระทรวงสาธารณสุข กล่าวว่า โรงพยาบาลสมเด็จพระยุพราชจอมบึงเป็นโรงพยาบาลชุมชนขนาด60 เตียง มีแพทย์เฉพาะทาง 4 สาขา ได้แก่ กุมารเวชกรรม สูตินรีเวชกรรม อายุรกรรม และเวชศาสตร์ครอบครัว เป็นต้นแบบด้านการดูแลสิ่งแวดล้อมตามมาตรฐานสากล ISO 14001 และ Green and Clean Hospital ที่ดําเนินงานโดยใช้แนวคิดเศรษฐกิจพอเพียง ทําให้ได้รับรางวัลโรงพยาบาลดีเด่นด้านการจัดการอนามัยสิ่งแวดล้อมอย่างยั่งยืนสู่วิถีพอเพียง ระดับจังหวัด จากกรมอนามัย ในด้านการบริการ มีการพัฒนางานด้านการแพทย์แผนไทยทั้งในโรงพยาบาลและชุมชน รวมถึงการทําจิตอาสาเยาวชนเพื่อการสืบสานงานด้านการแพทย์แผนไทย รวมทั้งจัดบริการเชิงรุกแก่ประชาชนที่เข้าถึงบริการได้ยาก เช่น การทําเครือข่ายดูแลผู้ป่วยจิตเวช เพื่อลดปัญหาการขาดยา การทําเครือข่ายผู้พิการที่เน้นการช่วยเหลือ ค้นหาเชิงรุก ร่วมกับสนับสนุนการจัดทําเครื่องฟื้นฟูผู้พิการ โดยใช้วัสดุที่หาได้ง่ายในท้องถิ่น เพื่อให้ผู้พิการสามารถกลับมาใช้ชีวิตได้อย่างมีคุณภาพ
นอกจากนี้ ยังร่วมกับศูนย์โรคหลอดเลือดสมองศิริราช คณะแพทยศาสตร์ศิริราชพยาบาล คณะวิศวกรรมศาสตร์ มหาวิทยาลัยมหิดล และภาคีเครือข่าย พัฒนาระบบบริการรักษาโรคหลอดเลือดสมองเฉียบพลันด้วยMobile Stroke Unit (MSU) ออกให้บริการผู้ป่วยร่วมกับระบบปรึกษาทางไกลกับแพทย์ผู้เชี่ยวชาญด้านโรคหลอดเลือดสมองผ่านเทคโนโลยีดิจิทัลและ 4G/5G เพื่อวางแผนให้การรักษา อาทิ การให้ยาสลายลิ่มเลือดทางหลอดเลือดดํา ณ จุดเกิดเหตุหรือจุดนัดพบ การฉีดสารทึบรังสีเพื่อวินิจฉัยภาวะหลอดเลือดขนาดใหญ่อุดตันเพื่อส่งต่อรับการรักษาด้วยการใส่สายสวนเปิดหลอดเลือดในโรงพยาบาลที่มีศักยภาพ รวมถึงให้คําปรึกษาและอบรมบุคคลากรในการจัดตั้งหอผู้ป่วยโรคหลอดเลือดสมองในโรงพยาบาล ให้การดูแลรักษาผู้ป่วยโรคหลอดเลือดสมองในอําเภอจอมบึง สวนผึ้ง และบ้านคา โดยตั้งแต่วันที่ 2 สิงหาคม 2564 รถ Mobile Stroke Unit ให้บริการผู้ป่วยหลอดเลือดสมองเฉียบพลัน รวม 34 ราย จากผู้ป่วยทั้งหมด 39 ราย
***************************************** 18 พฤษภาคม 2565